b'\n_START_ARTICLE_\nOskaro Kor\xc5\xa1unovo teatras\n_START_PARAGRAPH_\nOskaro Kor\xc5\xa1unovo teatras (nuo 2004 m. OKT/Vilniaus miesto teatras) - teatras Vilniuje, \xc4\xafsteigtas 1999 metais._NEWLINE_Steig\xc4\x97jai: Oskaras Kor\xc5\xa1unovas kartu su Martynu Budrai\xc4\x8diu ir Gintaru Sodeika.\n_START_SECTION_\nIstorija\n_START_PARAGRAPH_\nOskaro Kor\xc5\xa1unovo teatras susik\xc5\xabr\xc4\x97 1999 m. kaip nepriklausomas teatras ir tuo metu netur\xc4\x97jo dotacij\xc5\xb3, nuolatin\xc4\x97s scenos, patalp\xc5\xb3._NEWLINE_Teatras prad\xc4\x97jo statyti Lietuvos scenoje dar nerodyt\xc4\x85 dramaturgij\xc4\x85, skelbdamas, kad laikai pasikeit\xc4\x97 ir \xc5\xa1iuolaikinis teatras privalo atspind\xc4\x97ti \xc5\xa1iandienyb\xc4\x99._NEWLINE_Tuo pa\xc4\x8diu metu \xc4\x97m\xc4\x97 formuotis \xe2\x80\x9esava\xe2\x80\x9c O. Kor\xc5\xa1unovo teatro publika, OKT tapo ir daugiausiai u\xc5\xbesienyje gastroliuojan\xc4\x8diu Lietuvos teatru._NEWLINE_Nauj\xc4\x85j\xc4\x85 teatro realyb\xc4\x99 vaizduojantys spektakliai buvo parodyti garsiausiose scenose ir svarbiausiuose Pranc\xc5\xabzijos, Vokietijos, Skandinavijos festivaliuose. Teatras apsilank\xc4\x97 Piet\xc5\xb3 ir \xc5\xa0iaur\xc4\x97s Amerikos bei Azijos \xc5\xa1alyse, o garsiojo Avinjono festivalio pagrindin\xc4\x97je programoje buvo pristatytas jau keturis kartus._NEWLINE_I\xc5\xa1likdamas nepriklausomas, Oskaro Kor\xc5\xa1unovo teatras r\xc4\x97m\xc4\x97si kryptinga menin\xc4\x97s programos strategija. Jis netapo paskir\xc5\xb3 projekt\xc5\xb3 gamintoju, o suk\xc5\xabr\xc4\x97 tvirt\xc4\x85 repertuar\xc4\x85, apimant\xc4\xaf tiek \xc5\xa1iuolaikin\xc4\x97s dramaturgijos, tiek klasikos pastatymus. Pagrindinis teatro repertuaro kredo: statyti klasik\xc4\x85 kaip \xc5\xa1iuolaikin\xc4\x99 dramaturgij\xc4\x85, o \xc5\xa1iuolaikin\xc4\x99 dramaturgij\xc4\x85 \xe2\x80\x93 kaip klasik\xc4\x85._NEWLINE_Teatras sub\xc5\xabr\xc4\x97 sav\xc4\x85, gana didel\xc4\x99 trup\xc4\x99, kurioje nuolat dirba 15 aktori\xc5\xb3._NEWLINE_2004 m. teatrui buvo suteiktas Vilniaus miesto teatro vardas. Pirmas didelis teatro projektas \xe2\x80\x93 kartu su Vilniaus miesto savivaldybe organizuotas tarptautinis teatro festivalis Sirenos. \xc4\xae \xc5\xa1\xc4\xaf rengin\xc4\xaf kvie\xc4\x8diamos ne tik \xc4\xafdomiausios u\xc5\xbesienio trup\xc4\x97s, jame pristatoma ir geriausi\xc5\xb3 pastarojo meto lietuvi\xc5\xa1k\xc5\xb3 spektakli\xc5\xb3 programa.'